b'\n_START_ARTICLE_\nKauno meno mokykla\n_START_SECTION_\nIstorija\n_START_PARAGRAPH_\n1918\xc2\xa0m. Lietuvai paskelbus nepriklausomyb\xc4\x99 susir\xc5\xabpinta savos meno mokyklos steigimu. 1922\xc2\xa0m. prad\xc5\xbeioje paruo\xc5\xa1tas Lietuvos meno mokyklos \xc4\xafstatymo projektas, Steigiamojo Seimo priimtas ir paskelbtas \xe2\x80\x9eVyriausyb\xc4\x97s \xc5\xbeiniose\xe2\x80\x9c.  Mokykla \xc4\xafkurta 1922\xc2\xa0m. bir\xc5\xbeelio 27 d. dailininko Justino Vieno\xc5\xbeinskio iniciatyva, perorganizavus Auk\xc5\xa1tuosius pie\xc5\xa1imo kursus (veik\xc4\x97 1920\xe2\x80\x931922\xc2\xa0m.)._NEWLINE_1922\xe2\x80\x931929\xc2\xa0m. mokykla tur\xc4\x97jo savivald\xc4\x85, vadinta Lietuvos meno mokykla. Mokytoj\xc5\xb3 taryba rinko direktori\xc5\xb3 ir mokytojus, juos tvirtino \xc5\xa1vietimo ministras. Po 1929\xc2\xa0m. kilusio streiko patvirtintas naujas meno mokyklos statutas. Pagal j\xc4\xaf direktorius buvo skiriamas prezidento, mokytojai\xc2\xa0\xe2\x80\x93 \xc5\xa1vietimo ministro. Mokykla pavadinta Kauno meno mokykla. _NEWLINE_Meno mokykla tur\xc4\x97jo Parengiam\xc4\x85j\xc4\xaf (iki 1929\xc2\xa0m.), Bendrojo lavinimo ir Special\xc5\xb3j\xc4\xaf skyrius. Bendrojo lavinimo skyrius reng\xc4\x97 pie\xc5\xa1imo mokytojus gimnazijoms (4 met\xc5\xb3 studijos), Specialusis\xc2\xa0\xe2\x80\x93 dailininkus (2 met\xc5\xb3 studijos). Specialiajame skyriuje d\xc4\x97styta tapyba (nuo 1922\xc2\xa0m.), grafika ir skulpt\xc5\xabra (nuo 1926\xc2\xa0m.), dekoratyvin\xc4\x97 tapyba (nuo 1929\xc2\xa0m.), dailioji keramika (nuo 1931\xc2\xa0m.)._NEWLINE_Mokykloje pl\xc4\x97toti realistin\xc4\x97s k\xc5\xabrybos metodai, puosel\xc4\x97tas nacionalin\xc4\x97s dail\xc4\x97s tradicijos. 1926\xc2\xa0m. veik\xc4\x97 visuomenin\xc4\x97s kult\xc5\xabrin\xc4\x97s organizacijos \xe2\x80\x9eTulp\xc4\x97\xe2\x80\x9c, \xe2\x80\x9eTrys skydai\xe2\x80\x9c, 1934\xc2\xa0m. i\xc5\xa1leistas almanachas \xe2\x80\x9e\xc5\xbdingsnis\xe2\x80\x9c. Nuo 1938\xc2\xa0m. veik\xc4\x97 dail\xc4\x97s k\xc5\xabrini\xc5\xb3 muziejus. D\xc4\x97stytojai ir studentai dalyvavo dail\xc4\x97s draugij\xc5\xb3 veikloje, parodose Lietuvoje ir u\xc5\xbesienyje._NEWLINE_Mokykloje mok\xc4\x97si \xc5\xbeym\xc5\xabs Lietuvos menininkai: Petras Aleksandravi\xc4\x8dius, Robertas Antinis, Rudolfas Gopas, Vincas Grybas, Vytautas Kazimieras Jonynas, Marc\xc4\x97 Katili\xc5\xabt\xc4\x97, Mykolas Labuckas, Jonas Mik\xc4\x97nas, Viktoras Palys, Viktoras Petravi\xc4\x8dius, Bronius Pundzius, Antanas Samuolis, Domic\xc4\x97l\xc4\x97 Tarabildien\xc4\x97, Stasys U\xc5\xa1inskas, Viktoras Vizgirda ir kt. Gabiausi Meno mokyklos mokiniai buvo siun\xc4\x8diami tobulintis \xc4\xaf Vakar\xc5\xb3 Europ\xc4\x85. Gr\xc4\xaf\xc5\xbe\xc4\x99 jie da\xc5\xbeniausiai prad\xc4\x97davo dirbti Kauno meno mokykloje._NEWLINE_\xc5\xbdymesni d\xc4\x97stytojai: Vladas Did\xc5\xbeiokas, Mstislavas Dobu\xc5\xbeinskis, Vladimiras Dubeneckis, Adomas Galdikas, Jonas Janulis, Vytautas Kazimieras Jonynas, Petras Kalpokas, Rimtas Kalpokas, Jonas Mik\xc4\x97nas, Vaclovas Miknevi\xc4\x8dius, Kajetonas Skl\xc4\x97rius, Jonas \xc5\xa0ileika, Stasys U\xc5\xa1inskas, Adomas Varnas, Juozas Zikaras, Antanas \xc5\xbdmuidzinavi\xc4\x8dius ir kt._NEWLINE_1939\xc2\xa0m. rugs\xc4\x97jo 1 d. Kauno meno mokyklai suteiktos auk\xc5\xa1tosios dail\xc4\x97s mokyklos teis\xc4\x97s. Pagal 1940\xc2\xa0m. gegu\xc5\xbe\xc4\x97s 15 d. Seimo priimt\xc4\x85 nauj\xc4\x85 Dail\xc4\x97s mokykl\xc5\xb3 \xc4\xafstatym\xc4\x85 Kauno meno mokykla ir Stepono Batoro universiteto Dail\xc4\x97s fakultetas reorganizuoti \xc4\xaf Kauno taikomosios dail\xc4\x97s mokykl\xc4\x85 ir Vilniaus grynosios dail\xc4\x97s mokykl\xc4\x85. Abi \xc5\xa1ios mokyklos tur\xc4\x97jo tas pa\xc4\x8dias auk\xc5\xa1t\xc5\xb3j\xc5\xb3 mokykl\xc5\xb3 teises ir program\xc4\x85, numatyt\xc4\x85 tuo pa\xc4\x8diu \xc4\xafstatymu. Pirmuoju Kauno taikomosios dail\xc4\x97s mokyklos direktoriumi paskirtas Adomas Smetona._NEWLINE_1941\xc2\xa0m. bir\xc5\xbeelio 5 d. sovietin\xc4\x97s vald\xc5\xbeios nutarimu Kauno taikomosios dail\xc4\x97s mokykla tapo Kauno taikomosios ir dekoratyvin\xc4\x97s dail\xc4\x97s institutu, o Vilniaus grynosios dail\xc4\x97s mokykla\xc2\xa0\xe2\x80\x93 Vilniaus dail\xc4\x97s akademija. 1944\xc2\xa0m. gruod\xc5\xbeio 7 d. atkurtoji Vilniaus dail\xc4\x97s akademija perorganizuota \xc4\xaf Vilniaus valstybin\xc4\xaf dail\xc4\x97s institut\xc4\x85. 1951\xc2\xa0m. SSRS auk\xc5\xa1tojo mokslo ministerijos potvarkiu Kauno ir Vilniaus dail\xc4\x97s institutai sujungti \xc4\xaf vien\xc4\x85 LSSR valstybin\xc4\xaf dail\xc4\x97s institut\xc4\x85 Vilniuje._NEWLINE_1951\xc2\xa0m. \xc4\xaf \xc4\x84\xc5\xbeuol\xc5\xb3 kaln\xc4\x85 perkelta Kauno taikomosios dail\xc4\x97s vidurin\xc4\x97 mokykla, 1954\xc2\xa0m. pavadinta Stepo \xc5\xbduko vardu. 1959\xe2\x80\x931989\xc2\xa0m. Kauno S. \xc5\xbduko taikomosios dail\xc4\x97s technikumas. 1989\xc2\xa0m. technikumas tapo Kauno auk\xc5\xa1tesni\xc4\x85ja meno mokykla. 2001\xc2\xa0m. rugpj\xc5\xab\xc4\x8dio 24 d. mokykla integruota \xc4\xaf Kauno kolegij\xc4\x85 ir pavadinta Justino Vieno\xc5\xbeinskio men\xc5\xb3 studij\xc5\xb3 centru, v\xc4\x97liau\xc2\xa0\xe2\x80\x93 Justino Vieno\xc5\xbeinskio men\xc5\xb3 fakultetu. 2018 m. prijungus Kauno kolegijos Humanitarini\xc5\xb3 studij\xc5\xb3 centr\xc4\x85, fakultetas pavadintas Men\xc5\xb3 ir ugdymo fakultetu.\n_START_SECTION_\nPastat\xc5\xb3 kompleksas\n_START_PARAGRAPH_\nMeno mokykla ir laikinoji M. K. \xc4\x8ciurlionio galerija pastatyta buvusio Kauno tvirtov\xc4\x97s IX baterijos (1883\xe2\x80\x931888\xc2\xa0m.) teritorijoje \xc4\x84\xc5\xbeuol\xc5\xb3 kalne, \xc5\xbdaliakalnyje. 1912\xe2\x80\x931915\xc2\xa0m. \xc4\x8dia buvo keliama Kauno tvirtov\xc4\x97s v\xc4\x97liava._NEWLINE_Sklyp\xc4\x85 juosia metalin\xc4\x97 ir betonini\xc5\xb3 stulp\xc5\xb3 tvora (jai panaudotos baterijos aptvaro liekanos), papuo\xc5\xa1ta pel\xc4\x97domis (skulpt. Vincas Grybas, 1924\xc2\xa0m.)._NEWLINE_Vakarin\xc4\x97je sklypo dalyje yra reprezentacinis sektorius, rytin\xc4\x97je\xc2\xa0\xe2\x80\x93 \xc5\xabkinis. 1924\xc2\xa0m. sklypas sutvarkytas ir ap\xc5\xbeeldintas, buvusi\xc5\xb3 baterijos statini\xc5\xb3 po\xc5\xbeemiuose \xc4\xafrengta gipso liejykla. Pastatai sustatyti laisvai: centre stovi Meno mokykla, pagrindiniu fasadu atsukta \xc4\xaf vakarus, toliau \xc4\xaf \xc5\xa1iaur\xc4\x99\xc2\xa0\xe2\x80\x93 galerija, orientuota \xc4\xaf pietus. Jas jungia platus takas. Rytin\xc4\x97je dalyje, prie Kriau\xc5\xa1i\xc5\xb3 gatv\xc4\x97s, yra nedidelis sargo namelis (1924\xc2\xa0m.)._NEWLINE_Meno mokykla buvo pirmasis objektas Kaune, statomas nepriklausomos valstyb\xc4\x97s l\xc4\x97\xc5\xa1omis.\n_START_SECTION_\nMeno mokykla\n_START_PARAGRAPH_\nMeno mokyklos r\xc5\xabmai pastatyti 1922\xe2\x80\x931923\xc2\xa0m. Lietuvi\xc5\xb3 meno k\xc5\xabr\xc4\x97j\xc5\xb3 draugijos nari\xc5\xb3, dailininko Justino Vieno\xc5\xbeinskio, Stasio \xc5\xa0ilingo ir pa\xc4\x8di\xc5\xb3 b\xc5\xabsim\xc5\xb3j\xc5\xb3 student\xc5\xb3, t. p. d\xc4\x97stytoj\xc5\xb3 veiklumo, ry\xc5\xbeto bei sumanumo d\xc4\x97ka. Projekt\xc4\x85 paruo\xc5\xa1\xc4\x97 architektas Vladimiras Dubeneckis. I\xc5\xa1kilmingas atidarymas \xc4\xafvyko 1922\xc2\xa0m. baland\xc5\xbeio 11 d. R\xc5\xabmuose buvo studijos, biblioteka, paskait\xc5\xb3 sal\xc4\x97, mokytoj\xc5\xb3 kambarys, kooperatyvas, mansardoje\xc2\xa0\xe2\x80\x93 atelje patalpos mokytojams. 1928\xc2\xa0m. rytin\xc4\x97je mokyklos pus\xc4\x97je pristatytos keramikos dirbtuv\xc4\x97s._NEWLINE_Mokyklos sienoms m\xc5\xabryti naudotos sugriuvusi\xc5\xb3 Fredos priemies\xc4\x8dio nam\xc5\xb3 plytos (jas, ir kitas med\xc5\xbeiagas \xc4\xaf \xc4\x84\xc5\xbeuol\xc5\xb3 kaln\xc4\x85 gaben\xc4\x99 per Nemun\xc4\x85 patys b\xc5\xabsimieji m-los d\xc4\x97stytojai ir studentai). Pamatai i\xc5\xa1 akmen\xc5\xb3 ir betono. Perdangos medin\xc4\x97s. Grindys lent\xc5\xb3, antrojo auk\xc5\xa1to koridoriuje\xc2\xa0\xe2\x80\x93 parketin\xc4\x97s. Stogas dengtas skarda. Pastatas dviej\xc5\xb3 auk\xc5\xa1t\xc5\xb3 su mansarda. Antrojo auk\xc5\xa1to pietin\xc4\x97je pus\xc4\x97je yra aula. \xc4\xae bendr\xc4\x85 galinio fasado kompozicij\xc4\x85 \xc4\xafjungtas nedidelis keramikos dirbtuvi\xc5\xb3 korpusas ir arkin\xc4\x97 sienut\xc4\x97 su pel\xc4\x97da._NEWLINE_1969\xc2\xa0m. \xc5\xa1iaurin\xc4\x97je sklypo dalyje pasatytas gamybini\xc5\xb3 dirbtuvi\xc5\xb3 korpusas, pagalbiniai trobesiai._NEWLINE_2005\xe2\x80\x932008\xc2\xa0m. atlikta mokyklos pastato rekonstrukcija.\n_START_SECTION_\nLaikinoji galerija\n_START_PARAGRAPH_\nM. K. \xc4\x8ciurlionio k\xc5\xabrini\xc5\xb3 laikinoji galerija veik\xc4\x97 1925\xe2\x80\x931936\xc2\xa0m. I\xc5\xa1 Maskvos \xc4\xaf Kaun\xc4\x85 1920\xc2\xa0m. rugpj\xc5\xab\xc4\x8dio 1 d. Valerijos \xc4\x8ciurlionyt\xc4\x97s-Karu\xc5\xbeien\xc4\x97s parve\xc5\xbeti M. K. \xc4\x8ciurlionio k\xc5\xabriniai. J\xc5\xb3 saugojimui nuspr\xc4\x99sta pastatyti laikin\xc4\x85j\xc4\x85 galerij\xc4\x85. 1924\xc2\xa0m. statybai i\xc5\xa1 valstyb\xc4\x97s biud\xc5\xbeeto skirta 19 000 lit\xc5\xb3. Projekto autorius V. Dubeneckis, statybos organizatorius ir ilgametis direktorius dailininkas Paulius Galaun\xc4\x97._NEWLINE_1925\xc2\xa0m. rugs\xc4\x97jo 24-29 d. dar nebaigtuose r\xc5\xabmuose atidaryta \xc4\x8ciurlionio 50-osioms gimimo metin\xc4\x97ms skirta jo k\xc5\xabrini\xc5\xb3 paroda. 1925\xc2\xa0m. gruod\xc5\xbeio 13 d. \xc4\xafvyko dail\xc4\x97s galerijos atidarymas. Statyba kainavo 255 932 lit\xc5\xb3. M. K. \xc4\x8ciurlionio k\xc5\xabriniai eksponuoti antrajame auk\xc5\xa1te, pirmajame auk\xc5\xa1te buvo muziejini\xc5\xb3 vertybi\xc5\xb3 sand\xc4\x97liai, sal\xc4\x97se\xc2\xa0\xe2\x80\x93 senosios tapybos, liaudies meno ekspozicija, ruo\xc5\xa1tos parodos._NEWLINE_Pastato pamatai betoniniai, sienos sum\xc5\xabrytos i\xc5\xa1 susprogdintos IX baterijos plyt\xc5\xb3, tinkuotos. Perdangos gel\xc5\xbebetonin\xc4\x97s, stogas skardos, grindys lent\xc5\xb3, laiptai betono. Galerijos antrojo auk\xc5\xa1to sal\xc4\x97se \xc4\xafrengtos stiklin\xc4\x97s lubos. 1936\xc2\xa0m. M. K. \xc4\x8ciurlionio paveikslus perk\xc4\x97lus \xc4\xaf Vytauto did\xc5\xbeiojo kult\xc5\xabros muziej\xc5\xb3, galerijos pastatas atiduotas Meno mokyklai. Laikinoji M. K. \xc4\x8ciurlionio galerija\xc2\xa0\xe2\x80\x93 pirmasis muziejinis pastatas Lietuvoje.\n_START_SECTION_\nPaveldo objektas\n_START_PARAGRAPH_\n2001\xc2\xa0m. kovo 13 d. Kauno meno mokyklos pastat\xc5\xb3 kompleksas \xc4\xafra\xc5\xa1ytas \xc4\xaf LR Nekilnojam\xc5\xb3j\xc5\xb3 kult\xc5\xabros vertybi\xc5\xb3 registr\xc4\x85. 2003\xc2\xa0m. spalio 9 d. paskelbtas kult\xc5\xabros paminklu. 2007\xc2\xa0m. bir\xc5\xbeelio 19 d. LR Vyriausyb\xc4\x97s nutarimu \xc4\xafra\xc5\xa1ytas \xc4\xaf Valstybin\xc4\x97s reik\xc5\xa1m\xc4\x97s istorijos, archeologijos ir kult\xc5\xabros objekt\xc5\xb3 s\xc4\x85ra\xc5\xa1\xc4\x85.'